Author: administrator
Last saved by: viktoria.radvanska
Company: Abyss

Predkladacia správa

 
 
Návrh zmien a doplnení zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/ 2010 Z. z.  (ďalej len „zákon č. 447/2008 Z. z.“) uvedených v článku I sa predkladá v súlade s Programovým vyhlásením vlády Slovenskej republiky na roky 2010 – 2014, v ktorom sa vláda Slovenskej republiky zaviazala zvýšiť mieru integrácie a inklúzie ľudí so zdravotným postihnutím a v súlade s Plánom legislatívnych úloh vlády Slovenskej republiky na rok 2011. 
Pri peňažnom príspevku na osobnú asistenciu sa navrhuje umožniť rodinným príslušníkom vykonávať vymedzené úkony osobnej asistencie svojmu ťažko zdravotne postihnutému príbuznému vo zvýšenej miere. V tejto súvislosti sa vypúšťajú súčasné  limitujúce podmienky, ktorými sú zamestnanie, štúdium alebo odkázanosť fyzickej osoby s ťažkým zdravotným postihnutím na osobnú asistenciu v rozsahu minimálne 3 650 hodín ročne. Zvyšuje sa ochrana príjmu fyzickej osoby s ťažkým zdravotným postihnutím pri peňažnom príspevku na osobnú asistenciu,  z trojnásobku na štvornásobok sumy životného minima pre jednu plnoletú fyzickú osobu. Vypúšťa sa povinnosť fyzických osôb s ťažkým zdravotným postihnutím vo výkazoch o počte hodín vykonávanej osobnej asistencie uvádzať vykonané činnosti osobnej asistencie.   
Navrhuje sa zvýšiť ochranu príjmu fyzickej osoby s ťažkým zdravotným postihnutím pri peňažnom príspevku na opatrovanie  z 1,3 na 1,4 násobok sumy životného minima  pre jednu plnoletú fyzickú osobu v tom prípade, ak sa peňažný príspevok na jej opatrovanie poskytuje fyzickej osobe v produktívnom veku. 
Navrhované zmeny a doplnenia zákona č. 447/2008 Z. z. vychádzajú z praktických  skúseností a ich cieľom je zjednotiť  aplikáciu problémových ustanovení v praxi. Navrhuje sa  odstrániť súčasné aplikačné nejasnosti a spresniť podmienky poskytovania peňažných príspevkov.  Návrh novely zákona spresňuje a uľahčuje konanie a precizuje  spoločné ustanovenia. V záujme znížiť výdavky zo štátneho rozpočtu Slovenskej republiky sa ďalej navrhuje, aby príslušný orgán nevydával rozhodnutie o zvýšení peňažného príspevku na kompenzáciu zvýšených výdavkov a o zvýšení peňažného príspevku na opatrovanie z dôvodu úpravy sumy životného minima pre plnoletú fyzickú osobu. 
            Ďalšie  zmeny sa navrhujú napr. pri peňažnom príspevku na kúpu pomôcky, peňažnom príspevku na úpravu bytu, peňažnom príspevku na úpravu rodinného domu, peňažnom príspevku na kúpu zdvíhacieho zariadenia, peňažnom príspevku na kúpu osobného motorového vozidla, peňažnom príspevku na kompenzáciu zvýšených výdavkov. Ich cieľom je najmä odstrániť súčasné aplikačné nejasnosti a spresniť podmienky poskytovania peňažných príspevkov. 
Zároveň sa navrhujú zmeny zlepšujúce prepojenie  zákona č. 447/2008 Z. z. s inými právnymi predpismi  a potrebné legislatívno-technické úpravy. 
V Čl. II v zákone o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá, v Čl. IV v zákone o pomoci v hmotnej núdzi, v Čl. V v zákone o prídavku na dieťa a v Čl. VII v zákone o rodičovskom príspevku sa navrhuje umožniť, aby príslušný úrad práce, sociálnych vecí a rodiny určil spôsob výplaty štátnych sociálnych dávok a dávky v hmotnej núdzi a príspevkov k tejto dávke, a to formou ich výplaty prostredníctvom e-pay karty.
V Čl. III v súvislosti s legislatívnymi zmenami v oblasti koordinácie systémov sociálneho zabezpečenia sa navrhujú zmeny a doplnenia zákona č. 453/2003 Z. z.               o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov. Navrhuje sa upraviť postavenie a úlohy orgánov štátnej správy v oblasti sociálnych vecí a rodiny na všetkých úrovniach na účely výkonu príslušných právnych aktov Európskej únie.  Zároveň sa navrhuje aktualizovať úpravu pôsobnosti orgánov štátnej správy v súvislosti so zmenami  právnych predpisov v sociálnej oblasti,  ako aj v súvislosti  so zmenami v zriaďovateľskej pôsobnosti štátnych orgánov sociálnoprávnej ochrany detí a sociálnej kurately k detským domovom a detským domovom pre maloletých bez sprievodu. 
V Čl. VI sa navrhuje zmeniť a doplniť zákon č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov. Návrh novely má za cieľ v nadväznosti na navrhované zmeny a doplnenia zákona č. 447/2008 Z. z. doriešiť  zosúladenie  oboch právnych úprav a odstrániť aplikačné problémy vo  verifikovaní potreby osobitnej starostlivosti v organizačných zložkách detských domovov. V súlade s Programovým vyhlásením vlády Slovenskej republiky, v ktorom sa vláda Slovenskej republiky zaviazala k vykonaniu rozsiahlych zmien v oblasti sociálnoprávnej ochrany detí a sociálnej kurately,  sa navrhuje utvoriť podmienky na realizáciu niektorých úloh už v predkladanom návrhu novely. Navrhovaná novela utvára právne podmienky  na plnenie záväzku zlepšiť podmienky detí, ktoré žijú bez rodičovskej starostlivosti. Jedným z krokov  smerujúcich k plneniu tejto úlohy je navrhované zefektívnenie procesov riadenia inštitucionálneho zabezpečenia výkonu súdnych rozhodnutí. o. i.  zvýšením zodpovednosti Ústredia práce, sociálnych vecí a rodiny za zabezpečenie vykonávania súdnych rozhodnutí v zariadeniach sociálnoprávnej ochrany detí a sociálnej kurately. V snahe o celkové zlepšenie podmienok detí žijúcich v detských domovoch je súčasťou predkladanej novely aj návrh zmien a doplnení zameraných na osamostatňovanie sa mladých dospelých vychádzajúcich z praktických skúseností detských domovov a obcí.
Zároveň sa navrhuje niekoľko ďalších zmien a doplnení smerujúcich k zvýšeniu kvality života detí v zariadeniach sociálnoprávnej ochrany detí a sociálnej kurately ako aj ustanovení umožňujúcich  splnenie ďalšieho programového záväzku, t.j. zvýšenie vekovej hranice detí, ktoré musia byť umiestnené výlučne v rodinnom prostredí na šesť rokov. Na tento účel sa navrhujú zmeny  smerujúce ku kvalite  výkonu profesionálneho rodičovstva. 
Návrh novely zákona ďalej obsahuje ustanovenia odstraňujúce legislatívnotechnické a interpretačné problémy súčasnej právnej úpravy. 
Dopad návrhu zákona na rozpočet verejnej správy je uvedený v doložke vplyvov.
Uplatnenie predkladaného návrhu zákona v Čl. I v praxi z hľadiska finančných dopadov bude mať  v  rokoch  2011 – 2013 negatívny vplyv na rozpočet verejnej správy. Výdavky, ktoré si návrh vyžiada v roku 2011 v sume 2 251 165 eur budú zabezpečené v rámci schváleného limitu výdavkov kapitoly MPSVR SR na rok 2011. Výdavky vyčíslené na rok 2012 a 2013 bude MPSVR SR uplatňovať pri príprave návrhu rozpočtu verejnej správy na roky 2012 – 2014 a to na rok 2012 v sume 6 761 390 eur a na rok 2013 v sume 7 653 996 eur.
Materiál podlieha sprístupneniu podľa zákona č. 211/2000 Z. z.  o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov. 
Návrh zákona bol zaslaný na pripomienky a z pripomienkujúcich orgánov nezaslali pripomienky Ministerstvo hospodárstva Slovenskej republiky, Ministerstvo pôdohospodárstva a rozvoja vidieka Slovenskej republiky, Ministerstvo obrany Slovenskej republiky, Ministerstvo zahraničných vecí Slovenskej republiky, Ministerstvo životného prostredia Slovenskej republiky, Ministerstvo školstva, vedy, výskumu a športu Slovenskej republiky, Ministerstvo kultúry Slovenskej republiky, Protimonopolný úrad Slovenskej republiky, Úrad pre reguláciu sieťových odvetví, Úrad geodézie, kartografie a katastra Slovenskej republiky, Úrad jadrového dozoru, Úrad pre normalizáciu, metrológiu a skúšobníctvo Slovenskej republiky, Správa štátnych hmotných rezerv Slovenskej republiky, Slovenská informačná služba, Národný bezpečnostný úrad, Národná banka Slovenska, Najvyšší kontrolný úrad Slovenskej republiky, Najvyšší súd Slovenskej republiky, Fond národného majetku Slovenskej republiky, Združenie miest a obcí na Slovensku, Sekretariát Výboru ministrov pre deti.
Návrh zákona je v súlade s Ústavou Slovenskej republiky, s ústavnými zákonmi a s medzinárodnými zmluvami, ktorými je Slovenská republiky viazaná. 
Materiál nie je predmetom vnútrokomunitárneho pripomienkového konania.    
Návrh zákona bol prerokovaný v Legislatívnej rade vlády Slovenskej republiky dňa 22. februára 2011.